ΚΑΝΟΝΙΣΜΟΣ (ΕΟΚ) αριθ. 2938/91 ΤΟΥ ΣΥΜΒΟΥΛΙΟΥ της 1ης Οκτωβρίου 1991 σχετικά με την ανάληψη επείγουσας δράσης για την παροχή ορισμένων γεωργικών προϊόντων στον πληθυσμό της Αλβανίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43 και 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι θα πρέπει να προβλεφθεί η διάθεση στην Αλβανία γεωργικών προϊόντων για τη βελτίωση των συνθηκών εφοδιασμού σε τρόφιμα του πληθυσμού της χώρας αυτής- ότι η Κοινότητα διαθέτει γεωργικά προϊόντα που έχουν αποθεματοποιηθεί συνεπεία λήψεως μέτρων παρέμβασης και ότι αυτά τα προϊόντα θα πρέπει να χρησιμοποιηθούν κατά προτεραιότητα για την υλοποίηση της προαναφερθείσας δράσης- ότι, για ορισμένα από τα προϊόντα αυτά, μπορούν να ληφθούν από την ίδια την Επιτροπή τα απαραίτητα μέτρα, κατ' εφαρμογή των ισχυόντων κανόνων-

ότι η προτεινόμενη δράση εντάσσεται κυρίως στο στόχο της ανθρωπιστικής βοήθειας και ότι θα πρέπει, κατά συνέπεια, να βασίζεται και στο άρθρο 235 της συνθήκης-

ότι οι δαπάνες της ενέργειας πρέπει να χρεωθούν, τελικά, στις πιστώσεις που διατίθενται για τη συνεργασία με τις τρίτες χώρες-

ότι η Επιτροπή είναι αρμόδια να καθορίσει τις λεπτομέρειες εφαρμογής και ελέγχου της παρούσας δράσης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η Κοινότητα αναλαμβάνει, με τους όρους που εκτίθενται κατωτέρω, επείγουσα δράση για την παροχή στην Αλβανία ορισμένων σιτηρών.

Άρθρο 2

Για την εφαρμογή της παρούσας δράσης:

1. η Κοινότητα χορηγεί δωρεάν στην Αλβανία 100 000 τόνους, κατ' ανώτατο όριο, μαλακού σίτου αρτοποιήσιμης ποιότητας που είναι διαθέσιμοι συνεπεία λήψεως μέτρων παρέμβασης-

2. οι δαπάνες χορήγησης αναλαμβάνονται από την Κοινότητα και προσδιορίζονται με διαγωνισμό-

3. τα προϊόντα που χορηγούνται κατ' εφαρμογή του παρόντος κανονισμού δεν λαμβάνουν τις καθορισθείσες επιστροφές κατά την εξαγωγή και δεν υπόκεινται στο καθεστώς των νομισματικών εξισωτικών ποσών.

Άρθρο 3

Η λογιστική αξία των προϊόντων που χορηγούνται στην Αλβανία καθορίζονται σύμφωνα με τη διαδικασία που προβλέπει το άρθρο 13 του κανονισμού (ΕΟΚ) αριθ. 729/70 (3), όπως τροποποιήθηκε τελευταία από τον κανονισμό (ΕΟΚ) αριθ. 2048/88 (4).

Άρθρο 4

1. Η εκτέλεση της παρούσας δράσης ανατίθεται στην Επιτροπή.

2. Οι λεπτομέρειες εφαρμογής του παρόντος κανονισμού εκδίδονται, εφόσον παραστεί ανάγκη, σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75 (5), όπως τροποποιήθηκε τελευταία από τον κανονισμό (ΕΟΚ) αριθ. 3577/90 (6).

3. Στην Επιτροπή ανατίθεται ο επιτόπιος έλεγχος των ενεργειών παράδοσης καθώς και της εφαρμογής των κριτηρίων που υιοθετούνται για τη διανομή της βοήθειας στον πληθυσμό.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Οκτωβρίου 1991. Για το Συμβούλιο

Ο Πρόεδρος

H. VAN DEN BROEK

(1) ΕΕ αριθ. C 211 της 13. 8. 1991, σ. 9. (2) Γνώμη που διατυπώθηκε στις 13 Σεπτεμβρίου 1991 (δεν έχει ακόμα δημοσιευθεί στην Επίσημη Εφημερίδα). (3) ΕΕ αριθ. L 94 της 28. 4. 1970, σ. 13. (4) ΕΕ αριθ. L 185 της 15. 7. 1988, σ. 1. (5) ΕΕ αριθ. L 281 της 1. 11. 1975, σ. 1. (6) ΕΕ αριθ. L 353 της 17. 12. 1990, σ. 23.